Mandag aften så Frederikshavn ud til at have historisk lav gennemsnitlig likviditet på 8 millioner kroner i budgettet for 2013. Men to dage senere så det noget anderledes ud. Den gennemsnitlige likviditet var pludselig tidoblet til 80 millioner kroner i de tal, som økonomiudvalget modtog onsdag. - Det er stærkt foruroligende, at forudsætningerne kan ændre sig så meget på få dage. Nu er vi spændte på, hvordan det ser ud i morgen, sagde Socialdemokraternes leder, Birgit Hansen til NORDJYSKE onsdag. Hun undrer sig over, hvad der er op og ned i Frederikshavn Kommunes økonomiafdeling. Ifølge borgmester Lars Møller (Venstre) skyldes forvirringen en forudsætningsfejl. Udgifter var regnet med flere gange, da man flyttede tallene fra 2012 til 2013. - Det er brandærgeligt og beklageligt. Jeg kan kun undskylde på systemets vegne, men heldigvis er det til den gode side, vi har regnet forkert, siger Lars Møller til NORDJYSKE.

Referat:
72 millioner kroner. Så mange penge har man fundet i budgettet fra mandag til onsdag, og det skyldes tilsyneladende en regnefejl.